ดึงโรงพยาบาลรามาผุดบ้านผู้สูงอายุ
ธนารักษ์จับมือโรงพยาบาลรามาฯ สร้างซีเนียร์คอมเพล็กซ์ที่บางพลี ราคา 1 ล้าน รับผู้สูงอายุ
3 ม.ค. 2560

ธนารักษ์จับมือโรงพยาบาลรามาฯ สร้างซีเนียร์คอมเพล็กซ์ที่บางพลี ราคา 1 ล้าน รับผู้สูงอายุ
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า ในปี 2560 กรมธนารักษ์ได้มีภารกิจที่ต้องดำเนินการ 3 ด้านสำคัญ ได้แก่ โครงการที่อยู่อาศัยสำหรับผู้สูงอายุ หรือซีเนียร์ คอมเพล็กซ์ โครงการบ้านธนารักษ์ประชารัฐเฟส 2 และโครงการสนับสนุนตามนโยบายเขตพัฒนาเศรษฐกิจพิเศษ ซึ่งจะเร่งดำเนินการตั้งแต่ต้นปี เพื่อรองรับสังคมผู้สูงอายุให้มีชีวิตความเป็นอยู่ที่ดีขึ้น และช่วยเหลือผู้มีรายได้น้อยให้มีที่อยู่อาศัย รวมถึงกระตุ้นการลงทุนของภาคเอกชนในการพัฒนา
สำหรับโครงการซีเนียร์คอมเพล็กซ์ที่จะรองรับและดูแลผู้สูงอายุ เบื้องต้นได้หารือกับโรงพยาบาลรามาธิบดี ในการบริหารจัดการ สร้างสถานพยาบาล สถานฝึกอบรมเจ้าหน้าที่ เริ่มดำเนินการที่ อ.บางพลี จ.สมุทรปราการ นำร่องเป็นแห่งแรก เนื้อที่กว่า 70 ไร่ ขณะนี้โรงพยาบาลรามาธิบดีอยู่ระหว่างจัดเตรียมแผนงานแล้ว
พร้อมกันนี้ กรมธนารักษ์เตรียมเปิดประมูลให้ผู้ประกอบการเอกชนมาพัฒนาสร้างที่อยู่อาศัยให้กับผู้สูงอายุบนเนื้อที่ดังกล่าว คาดว่าจะเปิดขายให้ผู้สูงอายุอยู่อาศัยในราคา 1 ล้านบาท เข้าอยู่อาศัยได้จนเสียชีวิต จากนั้นจึงจะนำมาขายต่อ และมีเงื่อนไขจะต้องมีค่าใช้จ่ายในการดูแล เป็นค่าจ้างหมอ พยาบาล ค่าบริหารจัดการโครงการ 1.5-2 หมื่นบาท/เดือน คาดว่าซีเนียร์คอมเพล็กซ์แห่งแรกที่บางพลีจะรองรับผู้สูงอายุได้ราว 1,000 คน
ด้านภารกิจที่ 2 คือ โครงการบ้านธนารักษ์ประชารัฐ อยู่ระหว่างเสนอคณะรัฐมนตรี (ครม.) พิจารณาเห็นชอบปรับหลักเกณฑ์การซื้อบ้านธนารักษ์ประชารัฐให้ยืดหยุ่นมากขึ้น หลังจากเฟสแรกมีผู้สนใจจองสิทธิเป็นจำนวนมาก แต่มีผู้ไม่ผ่านคุณสมบัติถึงครึ่งหนึ่งของผู้จองสิทธิทั้งหมด ส่วนใหญ่เป็นผู้มีรายได้เกิน และมีบ้านหลังแรกอยู่แล้ว
“2 โครงการสำคัญ ทั้งบ้านธนารักษ์ประชารัฐและซีเนียร์คอมเพล็กซ์ กรมจะเร่งดำเนินการตั้งแต่ต้นปี โดยได้เตรียมพื้นที่ไว้ 12 แปลง”นายจักรกฤศฏิ์ กล่าว
นอกจากนี้ ยังมีภารกิจตามแนวทางสนับสนุนเขตพัฒนาเศรษฐกิจพิเศษที่ยังต้องเปิดประมูลรอบใหม่ หลังจากรอบแรกมีผู้ชนะประมูลเพียงแปลงเดียวที่ จ.ตราด โดยกรมจะเปิดประมูลอีก 4 พื้นที่ คือ มุกดาหาร ตาก หนองคาย และสงขลา ที่อยู่ระหว่างเจรจาผู้บุกรุกอีก 2 ราย ด้านการสนับสนุนเขตพัฒนาเศรษฐกิจพิเศษในส่วนการส่งเสริมการค้าตามแนวชายแดน ขณะนี้ยังไม่ได้ข้อสรุปจากสำนักงานเศรษฐกิจการคลัง (สศค.) ว่าจะให้ดำเนินการในรูปแบบใด รวมทั้งต้องรอสรุปสิทธิพิเศษจากคณะกรรมการที่มีนายอภิศักดิ์ ตันติวรวงศ์ รมว.คลัง เป็นประธาน